Tenismanul sârb Novak Djokovic, numărul unu mondial, s-a calificat în semifinalele turneului ATP 250 de la Geneva, dotat cu premii totale de 579.320 de euro, după ce l-a învins, joi, pe olandezul Tallon Griekspoor cu 7-5, 6-1.
Liderul mondial continuă pregătirea pentru Roland Garros, cu doar câteva zile rămase până la debutul turneului de Mare Şlem, la care deţine titlul.
Djokovic a fost testat cu adevărat doar în primul set al duelul cu Griekspoor (27 ATP), reuşind să anuleze patru mingi de set ale olandezului la 5-4 pentru acesta, apoi legând o serie de şapte ghemuri.
De remarcat că Griekspoor a mai jucat un meci joi, încheind partida din optimi cu canadianul Denis Shapovalov, cu 6-7 (7/9), 7-6 (7/4), 6-3, întreruptă miercuri în setul secund, la 3-3.
În semifinale, Novak Djokovic îl va înfrunta pe cehul Tomas Machac, numărul 44 mondial, aflat în premieră în această fază a unui turneu ATP după ce l-a învins pe americanul Alex Michelsen, cu 6-3, 7-6 (7/2).
Cealaltă semifinală de la Geneva îi va opune pe norvegianul Casper Ruud (7 ATP), victorios în faţa argentinianului Sebastian Baez cu 6-3, 3-6, 6-4, şi pe italianul Flavio Cobolli (22 ani, 56 ATP), care a trecut cu 6-4, 6-4 de kazahul Aleksandr Şevcenko.
Djokovic şi Ruud, care ar putea fi adversari în finală, au jucat finala din 2023 de la Roland Garros. Sârbul va debuta la Roland Garros contra francezului Pierre-Hugues Herbert.